ਚੰਡੀਗੜ੍ਹ: ਫ਼ਾਜ਼ਿਲਕਾ ਦੇ ਕਥਿਤ ਗੈਂਗਸਟਰ ਜਸਵਿੰਦਰ ਸਿੰਘ ਰੌਕੀ ਦੀ ਹੱਤਿਆ ਦੀ ਜ਼ਿੰਮੇਵਾਰੀ ਦੀਪ ਸੰਧੂ ਬਠਿੰਡੇ ਵਾਲੇ ਉਰਫ ਦੀਪ ਸ਼ੂਟਰ ਨੇ ਆਪਣੇ ਫੇਸਬੁੱਕ 'ਤੇ ਲਈ ਹੈ। ਉਸ ਨੇ ਦਾਅਵਾ ਕੀਤਾ ਹੈ ਕਿ ਉਨ੍ਹਾਂ ਰੌਕੀ ਨੂੰ ਮਾਰ ਕੇ ਪੁਰਾਣਾ ਬਦਲਾ ਲੈ ਲਿਆ ਹੈ। ਇਹ ਸਟੇਟਸ ਸੋਸ਼ਲ ਮੀਡੀਆ 'ਤੇ ਵਾਈਰਲ ਹੋ ਰਿਹਾ ਹੈ।ਦੀਪ ਸ਼ੂਟਰ ਨੇ ਰੌਕੀ ਤੇ ਖੂਨ ਨਾਲ ਲੱਥਪੱਥ ਗੱਡੀ ਦੀ ਫੋਟੋ ਆਪਣੇ ਫੇਸਬੁੱਕ 'ਤੇ ਪਾ ਕੇ ਦਾਅਵਾ ਕੀਤਾ ਹੈ ਕਿ ਉਨ੍ਹਾਂ ਅੱਜ ਉਨ੍ਹਾਂ ਬਦਲਾ ਲੈ ਲਿਆ ਹੈ। ਫੇਸਬੁੱਕ 'ਤੇ ਸਟੇਟਸ ਮੁਤਾਬਕ ''ਬਾਈ ਸ਼ੇਰ ਖੁਬਨ ਦਾ ਬਦਲਾ ਪੂਰਾ ਹੋਇਆ ਹੈ।' ਫੇਸਬੁੱਕ ਵਾਲ 'ਤੇ ਲਿਖਿਆ ਹੈ ਕਿ ''ਅੱਜ ਬਾਈ ਸ਼ੇਰ ਖੁਬਨ ਦਾ ਬਦਲਾ ਪੂਰਾ ਹੋਇਆ। ਆਹ ਪਿਆ ਰੌਕੀ ਫਾਜ਼ਿਲਕਾ... ਵੱਡਾ ਬਦਮਾਸ਼... ਸਾਡੇ ਨਾਲ ਪੰਗਾ... ਬਾਹਲਾ ਮਹਿੰਗਾ... ਆਹ ਬਣਾਤਾ ਐਮਐਲਏ।"

ਕਾਬਲੇਗੌਰ ਹੈ ਕਿ ਅੱਜ ਸਵੇਰੇ ਜਸਵਿੰਦਰ ਸਿੰਘ ਦਾ ਕਤਲ ਕਰ ਦਿੱਤਾ ਗਿਆ ਸੀ। ਰੌਕੀ ਸ਼ਿਮਲਾ ਤੋਂ ਵਾਪਸ ਚੰਡੀਗੜ੍ਹ ਆ ਰਿਹਾ ਸੀ ਕਿ ਸੋਲਨ ਵਿੱਚ ਦੋ ਅਣਪਛਾਤੇ ਵਿਅਕਤੀਆਂ ਨੇ ਉਸ ਨੂੰ ਗੋਲੀਆਂ ਮਾਰ ਦਿੱਤੀਆਂ। ਗੰਭੀਰ ਜ਼ਖਮੀ ਰੌਕੀ ਨੂੰ ਨੇੜਲੇ ਹਸਪਤਾਲ ਵੀ ਲਿਜਾਇਆ ਗਿਆ ਜਿੱਥੇ ਡਾਕਟਰਾਂ ਨੇ ਉਸ ਨੂੰ ਮ੍ਰਿਤਕ ਐਲਾਨ ਦਿੱਤਾ। ਰੌਕੀ ਆਪਣੇ ਦੋ ਸਾਥੀਆਂ ਨਾਲ ਚੰਡੀਗੜ੍ਹ ਆ ਰਿਹਾ ਸੀ ਤੇ ਉਸ ਦੇ ਗੰਨਮੈਨ ਦੂਜੀ ਗੱਡੀ ਵਿੱਚ ਰੌਕੀ ਦੀ ਗੱਡੀ ਦੇ ਪਿੱਛੇ ਆ ਰਹੇ ਸਨ ਪਰਮਾਣੂ ਦੇ ਟਿੰਬਰ ਟ੍ਰੇਲ ਨੇੜੇ ਦੋ ਅਣਪਛਾਤੇ ਨੌਜਵਾਨਾਂ ਨੇ ਰੌਕੀ ਦੀ ਗੱਡੀ ਉੱਤੇ ਗੋਲੀਆਂ ਚਲਾਉਣੀਆਂ ਸ਼ੁਰੂ ਕਰ ਦਿੱਤੀਆਂ ਜਿਸ ਵਿੱਚੋਂ ਇੱਕ ਗੋਲੀ ਜਸਵਿੰਦਰ ਦੇ ਸਿਰ ਵਿੱਚ ਲੱਗੀ।ਇਹ ਗੋਲੀ ਉਸ ਲਈ ਜਾਨ ਲੇਵਾ ਸਾਬਤ ਹੋਈ। ਰੌਕੀ ਦਾ ਸਾਥੀ ਗੋਲੀਆਂ ਲੱਗਣ ਕਾਰਨ ਜ਼ਖਮੀ ਹੋ ਗਿਆ ਜਿਸ ਦਾ ਇਲਾਜ ਚੰਡੀਗੜ੍ਹ ਦੇ ਪੀਜੀਆਈ ਵਿੱਚ ਚੱਲ ਰਿਹਾ। ਜਸਵਿੰਦਰ ਸਿੰਘ ਰੌਕੀ ਉੱਤੇ ਪੰਜਾਬ ਦੇ ਇੱਕ ਹੋਰ ਗੈਂਗਸਟਰ ਪਰਮਿੰਦਰ ਸਿੰਘ ਉਰਫ਼ ਡਿੰਪੀ ਦੀ ਹੱਤਿਆ ਦਾ ਇਲਜ਼ਾਮ ਸੀ। ਡਿੰਪੀ ਦੀ ਹੱਤਿਆ ਚੰਡੀਗੜ੍ਹ ਦੀ ਸੁਖਨਾ ਲੇਕ ਉੱਤੇ ਕੀਤੀ ਗਈ ਸੀ। ਜਸਵਿੰਦਰ ਸਿੰਘ ਰੌਕੀ 2012 ਵਿੱਚ ਫ਼ਾਜ਼ਿਲਕਾ ਹਲਕੇ ਤੋਂ ਵਿਧਾਨ ਸਭਾ ਚੋਣ ਵੀ ਲੜ ਚੁੱਕਾ ਹੈ।